Ferðamennska á jaðarsvæðinu Fjallabyggð : með hvaða hætti má sveitarfélagið auka tekjur sínar af ferðaþjónustu?
Ferðaþjónustan er orðin stærsta atvinnugreinin á Íslandi og árið 2015 voru gjaldeyristekjurnar af greininni um 365 ma. króna, eða 31 % hlutfall af heildar gjaldeyristekjum ríkisins. Þrátt fyrir þessa þróun hafa sveitarfélögin ekki fengið tekjur í takti við fjölgun ferðamanna í landinu. Það gefur augaleið að fleiri ferðamenn þýðir aukið álag á vinsælum ferðamannastöðum og þegar ekki nást nægilega miklar tekjur af ferðamönnum til að nota við uppbyggingu á innviðum þá getur það haft neikvæð áhrif til lengri tíma litið. Nú þegar hafa forsvarsmenn sveitarfélaga haft orð á þessu og hafa miklar áhyggjur af stöðunni. Fjallabyggð er sveitarfélag sem ekki hefur farið varhluta af auknum ferðamannastraumi síðustu árin, 400% aukningu á fjölda gistinátta á árunum 2012-2015 er staðfesting á því. Svæðið býður uppá mikla möguleika, þá sér í lagi hvað varðar ævintýraferðamennsku, og í verkefninu er farið yfir hvernig hægt sé að stuðla að áframhaldandi vexti. Nokkrir þættir eru skoðaðir sérstaklega með hjálp SVÓT greiningar, meðal annars komur skemmtiferðaskipa, viðburðir og afþreying á svæðinu. Að auki er litið til Norður Noregs og reynt að draga lærdóm af þeim aðgerðum sem ráðist hefur verið í þar með mjög góðum árangri. Möguleikar fyrir gjaldtöku eru svo metnir og þá sér í lagi gistináttaskattur og komugjöld. Farið er yfir hvor kosturinn þykir vænlegri fyrir Fjallabyggð miðað við mögulega tekjuaukningu. Markmið verkefnisins er fyrst og fremst að fara yfir stöðu jaðarsvæðisins Fjallabyggðar í ferðamálum og hvernig megi auka tekjur sveitarfélagsins af atvinnugreininni til að geta byggt upp innviði. Með í huga að geta tekið á móti fleiri ferðamönnum í framtíðinni og boðið þeim uppá sem bestar aðstæður og þar af leiðandi stuðla að jákvæðri upplifun þeirra af áfangastaðnum.
Ferðaþjónusta, Sveitarfélög, Dreifbýli, Arðsemi, Viðskiptafræði
Networked Digital Library of Theses and Dissertations